
БэнэкIэ хуит
Урыш Анзор и махуэ
Бахъсэн куейм щагъэлъэпIащ бэнэкIэ хуитымкIэ Европэм тIэунейрэ чемпион щыхъуа, 2012 гъэм Олимп Джэгухэм хэта, «Урысейм спортымкIэ щIыхь зиIэ и мастер» цIэр зэфIаща Урыш Анзор.
Бахъсэн куейм и администрацэм и жэрдэмкIэ къызэрагъэпэща гуфIэгъуэ зэIущIэм кърихьэлIащ республикэм и Правительствэм и лIыкIуэхэр, КъБР-м и Парламентым и депутатхэр, куей, къуажэ администрацэхэм я унафэщIхэр.
ГуфIэгъуэкIэ, IэгуауэкIэ Урысейм и гимным щIэту чемпионыр кърагъэблэгъащ и ныбжьэгъухэмрэ Iыхьлыхэмрэ.
«Анзор хуэдэ щIалэхэм я фIыщIэкIэ ди республикэр дуней псом къыщацIыху», — псалъэхэмкIэ чемпионым IущIа район администрацэм и унафэщI Сыжажэ Хьэсэн щIалэм спортым зэфIэкI лъагэхэр къызэрыщигъэлъагъуэм, Бахъсэн куейм физическэ щэнхабзэм зыщиужьынымкIэ и гуащIэ зэрыхилъхьэм папщIэ щIыхь тхылъ иритащ.
«СпортымкIэ Урысейм щIыхь зиIэ и мастер» удостоверенэмрэ бгъэхэIумрэ спортсменым иритащ КъБР-м мэкъумэш хозяйствэмкIэ и министр Къаздэхъу Альберт.
ЯгъэлъапIэ чемпионым и тренер икIи и къуажэгъу Тембот Анзор хуагъэфэщащ «Урысейм щIыхь зиIэ и тренер» дамыгъэр.
Чемпионым гуапэу ехъуэхъуащ и япэ егъэджакIуэр, езыр щыпсэу Псыхъурей къуажэ школым и унафэщIыр.
ЩIалэм и адэ-анэмрэ къызыхэкIа лъэпкъым я нэхъыжьхэмрэ фIыщIэ ин хуащIащ, Къэбэрдей-Балъкъэрым и мызакъуэу, къэралым и щIыхьри зыIэт бын зэрагъэсам папщIэ.
Алокъуэ Аринэ.
Грепплинг
Дыщэ медаль 11 къахь
Иджы япэу «Налшык» спорткомплексым грепплингымкIэ КъБР-м и куейхэм я турнир щекIуэкIащ. Спортсменхэр щIэбэнащ «Аллигатор» спорт клубым и саугъэтым.
Грепплингыр хохьэ спорт бэнэкIэмкIэ дунейпсо федерацэм и лIэужьыгъуэхэм. АбыкIэ дунейпсо, Европэ чемпионатхэр ирагъэкIуэкI. Адрей бэнэкIэ лIэужьыгъуэхэм ар къащхьэщокI, бэнэгъуэ зэманыр мащIэ дыдэу зэрыщытымкIэ, абы къыхэкIыуи спортсменхэм я зэфIэкIым къихьыр напIэзыпIэм кърагъэтIэсэн хуей мэхъу. Грепплингым хьэрхуэрэгъум уебгъэрыкIуэну ухуиткъым IэкIи лъакъуэкIи.
Турнирым къызэхуишэсащ а спорт лIэужьыгъуэмкIэ Урысей, дунейпсо зэхьэзэхуэхэм ехъулIэныгъэхэр щызыIэрызыгъэхьа спортсмен нэхъ Iэчлъэч дыдэхэр. Ди бэнакIуэ 11-м абы текIуэныгъэ къыщахьащ. Абыхэм ящыщу 10-р «Аллигатор» спорт клубым и гъэсэнщ. Я хьэлъагъ елъытауэ, зыхэта зэпеуэхэм нэхъ лъэщ дыдэу зыкъыщагъэлъэгъуащ Къэрэшей Ахьмэд, Сенэ Руслан, Бырхьэм Темрыкъуэ, Уэршэкудыгъу Алим, Емкъуж Артур, ПщыхьэщIэ Альберт, Мэкъуауэ Ислъам, Мэшыкъуэ Беслъэн, Багъ Олег, Аргъэщокъуэ Бубэ, Курбанисмаилов Расым сымэ.
Кикбоксинг
Борсэ Астемыр токIуэ
Кикбоксингым и К-1 лIэужьыгъуэмкIэ Венгрием щекIуэкIащ дунейпсо Кубок зэпеуэр. Абы текIуэныгъэ къыщихьащ тренерхэу ДыщэкI Аслъэнбэчрэ Сихъу Къазбэчрэ я гъэсэн Борсэ Астемыр.
Финал ныкъуэ зэпеуэм абы псынщIэ дыдэу хигъэщIащ Беларусым къикIа бэнакIуэ Кишкурин Павел. Финал зэпеуэм хьэрхуэрэгъу къыхуэхъуа Кишкуриным и лъахэгъу Буров Тимури ди щIалэр къыхуикIуэтакъым.
Еджэныгъэ-зыгъэсэныгъэ зэхуэсу щы къызэринэкIа нэужь, Урысейм и командэ къыхэхам хэту Борсэ Астемыр кIуэнущ мы гъэм и бжьыхьэм Бразилием щызэхыхьэну дунейпсо чемпионатым.
Гугъуэт Заремэ.
